題抱黄洞景德觀
作者：郭祥正
朝代：宋

paragraphs: 晉道昔紛亂，志士多學仙。
乃願脫塵網，畢身飛絳煙。
卓彼抱黄子，遺迹茲山巓。
地靈無惡木，杉松碧參天。
四時不變春，脩脩女蘿鮮。
下有白鹿臥，上有青猿懸。
微風五音奏，不假朱絲弦。
來者迭宏構，深門秘真筵。
餘芳考金刻，眇末期羌肩。
回念時運泰，巖谷無逃賢。
寓遊足以樂，攜壺謾思玄。
黄冠四五輩，達者余所憐。
未嘗詣州府，白髪猶侵顛。
而況塵中人，欲以永歲年。
聊書一日事，繼之逍遙篇。